- Of course my heart is always with England. Tony Russell har de seneste 40 år boet i Danmark, men alligevel er der ingen tvivl, om hvem han holder med, når England og Danmark i aften tørner sammen i semifinalen ved europamesterskabet i fodbold. Det er ikke for ingenting, at England bliver kaldt for fodboldens moderland. - Hvem kommer først? Er det din familie, eller dit fodboldhold? Min kæreste ved godt, at det er fodbold, der kommer først. Fodbold har altid været en del af mig, fortæller Tony Russell til TV2 Nord. De seneste dage har der været mange drillerier kollegaerne imellem på hans arbejdsplads. - Hvis Danmark vinder, så tror jeg, at det bliver til en sygedag i morgen, griner Tony Russell. Da vi spørger ham om, hvad aftenens resultat bliver, så fornægter det sig dog ikke, at englænderen har tilbragt mere end halvdelen af sit liv i Danmark. - Hånden på hjertet, så er jeg nødt til at sige 2-0 til Danm... til England. Det var lige før, at jeg sagde Danmark. Irsk opbakning til Danmark Bag bardisken hos "The Irish House" i Aalborg finder vi engelske Chris Hall, der ligeledes er stor fodboldfan. Han har boet i Danmark i 21 år, og for ham bliver aftenens match noget helt specielt, da han skal følge kampen, mens han langer øl over disken til de mange særligt danske fans, der forventes at indtage pubben. - Jeg er virkelig nervøs for at være ærlig, jeg har allerede gåsehud på armene, når jeg tænker på kampen, fortælle Chris Hall, til TV2 Nord. Ejeren af "The Irish House" er selvfølgelig irsk, og herfra er der fuld opbakning til de danske drenge. - Når England spiller, så støtter vi altid dem, de spiller mod. Det er 300 års historie, der ligger bag, sådan er det, forklarer Jerome Lacarriere, til TV2 Nord. Kampen mellem England og Danmark spilles i aften klokken 21:00.

Referat:
Det bliver et brag af en kamp, når England og Danmark i aften tørner sammen på Wembley, og der er faktisk enkelte englændere i Nordjylland, der ikke har glemt, hvor de stammer fra.